Eelnõu

NARVA LINNAVALITSUS

MÄÄRUS

Narva                                                                                                     __.__.____nr ____

Määrus kehtestatakse põhikooli- ja gümnaasiumiseaduse § 66 lõike 2 ja Narva Linnavolikogu 29.06.2000 määrusega nr 36/16 kinnitatud Narva linna põhimääruse punkti 10.2.2 alapunkti 2 alusel.
Narva Eesti Gümnaasiumi põhimäärus
1. PEATÜKK

ÜLDSÄTTED
§ 1. Nimetus
Kooli nimetus on Narva Eesti Gümnaasium (edaspidi kool). Gümnaasium on Narva 2. Keskkooli õigusjärglane. 
§ 2. Haldusala
Kooli kõrgemalseisvaks asutuseks on Narva Linnavalitsus. Kool on Narva Linnavalitsuse Kultuuriosakonna haldusalas tegutsev munitsipaalkool, mis lähtub oma tegevuses Eesti Vabariigi haridusseadusest, põhikooli- ja gümnaasiumiseadusest, käesolevast põhimäärusest ja nende alusel antud õigusaktidest.

§ 3. Tegutsemise vorm
Kool on ühe asutusena tegutsev põhikool ja gümnaasium. Õpe põhikoolis toimub kõikides põhikooliklassides. 
 § 4. Asukoht
Kool asub aadressil Kraavi 1, 20307 Narva. 

§ 5. Õppevorm
Koolis toimub õppetöö statsionaarses õppevormis. Gümnaasium võimaldab lõpetada kooli ka eksternina.
§ 6. Pitsat, eelarve ja sümboolika
Koolil on oma nimega pitsat, eelarve ja sümboolika.
§ 7. Asjaajamiskeel ja õppekeel 
(1) Kooli asjaajamiskeel on eesti keel.
(2) Kooli õppekeel on eesti keel.

§ 8. Haldusmenetlus
Kooli tegevusega seotud haldusmenetlusele kohaldatakse haldusmenetluse seaduse sätteid, arvestades kooli tegevust reguleerivatest seadustest tulenevate erisustega.

2. PEATÜKK

TEGEVUSE EESMÄRK JA ÜLESANDED
§ 9. Tegevuse eesmärk
Kooli tegevuse eesmärgid on:
1) võimaldada õpilastel koolikohustuse täitmine ja põhihariduse ning üldkeskhariduse omandamine;
2) Gümnaasiumi tegevuse peamine eesmärk seisneb Narva linna eesti peredest ja eesti keelt vabalt valdavate õpilaste õpetamises, kasvatamises ning koostöös seltside ja kultuuriasutustega rahvuslike kultuuritraditsioonide säilitamises. 
§ 10. Ülesanded
Kooli ülesanneteks on:
1) luua tingimused ning võimalused koolikohustuse täitmiseks ja põhihariduse omandamiseks;
2) luua tingimused ja võimalused üldkeskhariduse omandamiseks;
3) kujundada sobiv õpi- ja arengukeskkond; 
4) luua keskkond, mis toetab teadmiste, oskuste, vilumuste, väärtuste ning käitumisnormide omandamist ning võimaldab inimesel kujuneda pidevalt arenevaks isiksuseks, kes on suuteline elama väärikalt, austama iseennast, oma perekonda, kaasinimesi ja loodust, valima ning omandama talle sobivat elukutset, tegutsema loovalt ning kandma kodanikuvastutust;
5) kujundada õpilastes lugupidamist riikliku sümboolika ja rahvuslike traditsioonide vastu, austust töö ja kodukandi vastu

6) luua õpilastele tingimused kultuuri- ja sporditegevuseks;
7) koostada õppevahendeid ja -materjale;
8) korraldada põhikooli õpilaste toitlustamine vastavalt päevakavale; 

9) teha õppe- ja kasvatustegevuse korraldamisel koostööd sotsiaal- ja tervishoiutöötajate, lastekaitse spetsialistide, lapsevanemate, Narva Linnavalitsuse Kultuuriosakonna, teiste koolide ja muude organisatsioonidega;
10) luua töötajatele tingimused oma erialaste ja pedagoogiliste teadmiste täiendamiseks.

3. PEATÜKK

ÕPPE- JA KASVATUSKORRALDUSE ALUSED
§ 11. Koolis omandatava hariduse liik ja tase

(1) Koolis omandatava hariduse liik on üldharidus.

(2) Kool võimaldab omandada haridust statsionaarses õppes järgmistel tasemetel:

1) põhiharidus (hariduse I tase)

2) keskharidus (hariduse II tase)
(3) Koolis töötavad vajadusel ja Narva Linnavalitsuse nõusolekul pikapäevarühmad, aine- ja huvialaringid, parandusõpperühmad, koolieelikute ettevalmistusrühmad. 

§ 12. Kooli raamatukogu

Koolil on raamatukogu, mis tegutseb oma kasutamiseeskirja alusel. Kooli raamatukogu kasutamiseeskirja kinnitab kooli direktor käskkirjaga.

§ 13. Kooli õppekavaväline tegevus

(1) Koolis toimuv õppekavaväline tegevus on õpilastele tasuta.
(2) Õppekavavälise tegevuse töökorralduse ja päevakava kehtestab kooli direktor.

§ 14. Õppekava
(1) Õpilastele põhi- ja üldkeskhariduse võimaldamine toimub põhikooli ja gümnaasiumi riikliku õppekava alusel koostatud kooli õppekava järgi. Kooli õppenõukogu poolt heakskiidetud õppekava kinnitab kooli direktor käskkirjaga.

(2) Valikainete valikul arvestab kool oma võimalusi ning õpilaste, lapsevanemate ja pedagoogide ettepanekuid.

(3) Õpikud, töövihikud ja tööraamatud valib õpetaja haridus- ja teadusministri poolt kinnitatud õpikute, töövihikute ning tööraamatute loetelust.
§ 15. Välismaalt naasnud või saabunud õpilaste õpingute jätkamise kord
(1) Välisriigist õpingutelt naastes jätkab õpilane klassis, kus ta õpiks juhul, kui ta oleks õpinguid jätkanud Eestis ning oleks üldises korras järgmisse klassi üle viidud.
(2) Tekkinud võlgnevuste likvideerimise tähtaeg on 6 kuud, kusjuures arvestatakse ka aasta jooksul välisriigi õppeasutuses läbitut (õpilane esitab välisriigis läbitud õppeainete ainekavad).

(3) Järelevastavate ainete maht ja arvestustööde sooritamise tähtajad erinevates õppeainetes lepitakse kokku konkreetse aineõpetaja ja õpilase vahel.

(4) Gümnaasiumiastmes hangib õppematerjalid üldjuhul õpilane/vanem.

(5) Aineõpetajatel otsest kohustust lisakonsultatsioonideks ei ole, küll on seda võimalik teha vastastikusel kokkuleppel.

(6) Lapsevanema ja õpilase soovi kohaselt on võimalus õpinguid jätkata ka sealt, kus nad välisriiki lahkudes pooleli jäid.
(7) Õpilase või tema vanema taotluse alusel võib õpilane jätkata õpinguid ka madalamas klassis, kus ta peaks antud hetkel olema.
(8) Kui õpilane ei ole tähtajaks oma võlgnevusi likvideerinud, siis tehakse kooli administratsiooni poolt vanemale ettepanek jätta õpilane klassikursust kordama.
§ 16. Õpilase tervise kaitse ja turvalisus
(1) Kool tagab õpilase koolis viibimise ajal tema ohutuse ja tervise kaitse vastavalt õigusaktides kehtestatud nõuetele.
(2) Koolis tagatakse õpilaste, pedagoogide ja teiste kooli töötajate vaimne ja füüsiline turvalisus ning tervise kaitse. Vägivalla ennetamiseks tagatakse koolis järelevalve õpilaste üle kogu õppepäeva vältel.

(3) Kooli õpilaste, pedagoogide ja teiste töötajate turvalisuse tagamiseks ja piiratud teovõimega õpilaste järelevalvetuse ärahoidmiseks võib kool kontrollida kooli hoonest või territooriumilt sisse- ja väljaliikumist.

(4) Õpilaste ning kooli töötajate vaimset või füüsilist turvalisust ohustavate olukordade ennetamise, neile reageerimise, juhtumitest teavitamise, nende juhtumite lahendamise kord on sätestatud kooli kodukorras.
(5) Koolil on kriisireguleerimisplaan, mille  kinnitab direktor. 

4. PEATÜKK

ÕPILASTE ÕIGUSED JA KOHUSTUSED
§ 17. Õpilaste õigused 
Õpilasel on õigus: 
1) võtta osa õppetööst;
2) põhjendatud vajadusel õppida individuaalse õppekava järgi;
3) täita koolikohustust koduõppe vormis õigusaktidega sätestatud alustel;
4) omandada tasuta üldharidus;
5) saada õppekavas ettenähtu omandamiseks õpetajalt täiendavat abi ja konsultatsioone õpetaja tööaja piires;
6) valida kooli poolt pakutud valikaineid;
7) luua ühinguid, klubisid, stuudioid, ringe ning osaleda nende töös;
8) osaleda valitud õpilasesindajate kaudu koolielu küsimuste lahendamises;
9) saada materiaalset toetust õigusaktidega kehtestatud korras;
10) võtta osa kõigist klassivälistest õpilasüritustest, mis toimuvad vastavalt kooli üldtööplaanile;
11) pöörduda abi saamiseks kooli töötajate poole;
12) teha ettepanekuid kooli direktorile ja teistele pedagoogidele õppe- ja kasvatustöö korraldamise osas;
13) kuuluda õpilasesindusse ja osaleda selle töös;
14) kasutada klassivälises tegevuses tasuta oma kooli ruume, rajatisi, raamatukogu ja õppe-, spordi-, tehnilisi jm vahendeid;
15) pöörduda oma õiguste kaitseks Narva Linnavalitsuse Kultuuriosakonna, Haridus- ja Teadusministeeriumi, lastekaitseorganisatsiooni, maavanema, kooli hoolekogu, politseiametniku või sotsiaaltöötaja poole;
16) saada koolis õppimise perioodiks õpilaspilet;
17) omada muid õigusaktidest tulenevaid õigusi;

18) vabalt avaldada oma arvamust, kaitsta oma väärikust ja isikupuutumatust.
§ 18. Õpilaste kohustused
(1) Õpilane on kohustatud:
1) täitma koolikohustust ja osalema õppetöös;
2) täitma kooli kodukorda ning kandma vastutust selle rikkumise eest;
3) õppima võimetekohaselt, arendama end ja täiendama oma teadmisi;
4) käituma koolis väärikalt;
5) suhtuma lugupidavalt kaasinimestesse, hoidma loodust ja elama keskkonda säästvalt;
6) järgima üldtunnustatud moraalinorme;
7) hoidma kooli head mainet;
8) hoidma kooli kasutuses olevat vara;
9) täitma teisi õigusaktidest tulenevaid kohustusi;

10) alluma õppenõukogu otsustele;

11) alluma pedagoogide ja personali põhjendatud nõudmistele;

12) austama kaasinimeste vaateid, veendumusi ja väärikust;

13) otstarbekalt kasutama õppetundi ja tööaega;

14) hoidma puhtust klassis, töökohal ja ühiskasutatavates ruumides (söökla, raamatukogu, duširuumid, spordisaal jne);
15) esindama headest tavadest tulenevalt kooli aineolümpiaadidel, konkurssidel, võistlustel ja muudel üritustel vastavalt oskustele ja võimalustele;

16) aitama jõudumööda kaasa gümnaasiumi üritustel;

17) pidama koolis korda vastavalt koostatud graafikule;

18) esitama klassijuhatajale puudutud tundide kohta puudumistõendid.
(2) Õpilastel on keelatud:

1) tuua kooli kaasa, edasi anda ja kasutada relvi, laskemoona, plahvatus- või tuleohtlikke materjale, alkohoolseid jooke, tubakatooteid, narkootilisi ja mõnuaineid, pornograafilise sisuga materjale;

2) kasutada füüsilist jõudu omavaheliste suhete selgitamiseks, hirmutada kaasõpilasi ja õpetajaid, tegeleda väljapressimisega, kasutada roppsõnu;

3) tegevus, mis võib omada ühiskondlikult kahjulikke tagajärgi;

4) tekitada materiaalset kahju gümnaasiumi varale ja hoonele;

5) omavoliliselt puududa tundidest ja muust õppetegevust puudutavast üritusest.
§ 19. Õpilasesindus
(1) Koolis on õpilasesindus.

(2) Õpilasesindus tegutseb käesoleva põhimääruse, õpilasesinduse põhimääruse ja õigusaktide alusel. Õpilasesinduse põhimääruse kiidab heaks kooli hoolekogu ja kinnitab kooli direktor käskkirjaga.
5. PEATÜKK

LAPSEVANEMAD
§ 20. Lastevanematel on õigus:
1) saada informatsiooni lapse edasijõudmisest ja käitumisest ning selgitusi kooli korralduse ja õpilaste õiguste ning kohustuste kohta;

2) vaidlustada arvestuslikke ja kokkuvõtvaid hindeid ning kokkuvõtvaid sõnalisi hinnanguid ja taotleda nende muutmist;

3) õppenõukogu otsusega mittenõustumise, samuti õpetamist ja kasvatamist puudutavate vaidlusküsimuste korral pöörduda kooli hoolekogu ja kooli üle riiklikku järelvalvet teostava ametiisiku poole;

4) osaleda lastevanemate koosolekul;

5) osaleda koolielu juhtimises hoolekogu liikmeks valitud lastevanemate kaudu.

§ 21. Lastevanemad on kohustatud:
1) tagama lapse koolikohustuse täitmise;

2) tagama lapse järelvalve väljaspool kooli;

3) pidama sidet kooliga esitades koolile oma kontaktandmed ja teavitama õigeaegselt nende muutustest;

4) kindlustama lapse vajalike õppevahenditega ja looma koolikohustuslikule õpilasele kodus õppimist soodustavad tingimused ning õppes osalemise eeldused;

5) hüvitama lapse poolt süüliselt koolile tekitatud varalise kahju õigusaktidega sätestatud alustel ja korras;
6) tutvuma koolielu reguleerivate õigusaktidega ja tegema koostööd kooliga;
7) osalema koos lapsega seadusejärgselt peetaval arenguvestlusel;
8) kasutama meetmeid, mida talle pakub kool või linnavalitsus;
9) pöörduma kooli ettepanekul nõustamiskomisjoni poole;
10) taotlema vajaduse korral koolilt ja õpilase elukohajärgselt linnavalitsuselt õigusaktides sätestatud koolikohustuse täitmise tagamise meetmete rakendamist.

6. PEATÜKK

KOOLITÖÖTAJAD
§ 22. Koolitöötajad 
Koolitöötajad (edaspidi personal) on pedagoogid ja kooli teenindav personal.

§ 23. Personali koosseisu määramine ja töölepingud
(1) Kooli personali koosseisu määrab kooli direktor, arvestades õigusaktidega kehtestatud nõudeid, ja esitab selle Narva Linnavalitsuse Kultuuriosakonnale.

(2) Töölepingud kooli töötajatega sõlmib, muudab, peatab ja lõpetab kooli direktor vastavuses õigusaktidega.
§ 24. Konkursi korraldamine ja atesteerimine
(1) Õpetajate, õppealajuhataja ning teiste õppe- ja kasvatusalal töötavate isikute vabade ametikohtade täitmiseks korraldatakse konkurss vastavalt direktori ettepanekul kooli hoolekogu poolt kinnitatud korrale.

(2) Pedagoogide kutseoskuste ja kutsemeisterlikkuse ning kvalifikatsioonitaseme üle otsustamiseks korraldatakse nende atesteerimine õigusaktidega kehtestatud korras.
§ 25. Personali tööülesanded, õigused, kohustused ja vastutus
(1) Personali tööülesanded, õigused, kohustused ja vastutus määratakse käesoleva põhimäärusega,  töötaja ametijuhendiga, töölepinguga ja õigusaktidega.

(2) Töölepingud sõlmib ja töötajate ametijuhendid kehtestab kooli direktor vastavalt kehtivale seadusandlusele.
(3) Pedagoogide ülesanne on õpilaste õpetamine ja kasvatamine, mis tugineb õpilaste ja õpetajate vastastikusele lugupidamisele, teineteisemõistmisele ning koostööle õpilaste kodudega.

(4) Kooli teenindava personali ülesandeks on tagada kooli häireteta töö ja majandamine ning vara säilimine ja korrasolek.
7. PEATÜKK

KOOLIELU KORRALDAMINE
§ 26. Kooli direktor
(1) Kooli juhib direktor. Direktor kannab vastutust kooli üldseisundi ja arengu ning rahaliste vahendite õiguspärase ja otstarbeka kasutamise eest, samuti vastutab kooli direktor koolile kasutada antud linnavara heaperemeheliku majandamise ja selle säilimise ning korrashoiu eest.

(2) Kooli direktor kindlustab kooli tulemusliku ja häireteta töö ning kooli kodukorra täitmise, juhib õppe- ja kasvatustegevust koostöös õppenõukogu, kooli hoolekogu, õpilasesinduse, Narva Linnavalitsuse Kultuuriosakonna ja muude organitega.

§ 27. Kooli direktori ülesanded
Kooli direktor:
1) esindab kooli ja teeb oma pädevuse piires tehinguid, mis on suunatud õigus- ja haldusaktides, käesolevas põhimääruses, töölepingus ning ametijuhendis sätestatud ülesannete täitmisele;
2) korraldab kooli õppenõukogu tegevust;
3) kinnitab käskkirjaga õpilase kooli vastuvõtmise ja koolist väljaarvamise vastavalt õigusaktidega kehtestatud nõuetele;
4) sõlmib, muudab, peatab ja lõpetab personaliga töölepingud, kohaldab distsiplinaarkaristusi ning kinnitab käskkirjaga ametijuhendid ja korraldab avaliku konkursi pedagoogide ametikohtade täitmiseks;
5) tagab kooli hoolekogu ja õppenõukogu seaduslike otsuste täitmise;
6) esitab Narva Linnavalitsusele Narva Linnavalitsuse Kultuuriosakonna kaudu õigusaktidega sätestatud nõuetele vastava kooli eelarve eelnõu;
7) tagab kooli eelarve täitmise vastavalt õigusaktidega sätestatud nõuetele;
8) tagab õigusaktidega ettenähtud aruannete koostamise ja esitamise;
9) esitab kooli tegevust kajastavaid andmeid ja dokumente Narva Linnavalitsuse haridusosakonnale;
10) annab oma pädevuse piires käskkirju ning suulisi ja kirjalikke korraldusi;
11) täidab muid talle pandud kohustusi ja ülesandeid.
12) kehtestab kooli õppekava;

13) kehtestab kooli päevakava;

14) kehtestab kooli kodukorra;

15) kehtestab kooli sisehindamise korra ja sisehindamise aruande vormi;

16) valmistab ette kooli vastuvõtutingimuste ja –korra eelnõu;

17) korraldab tugispetsialistide teenuse rakendamist;

18) kehtestab arenguvestluste korraldamise tingimused ja korra esitades selle enne arvamuse avaldamiseks õppenõukogule ja hoolekogule;

19) korraldab õpilaste ja koolitöötajate vaimse ja füüsilise turvalisuse ja tervisekaitse ning vaimse ja füüsilise vägivalla ennetamise abinõude rakendamise kooli kodukorras sätestatu kohaselt;

20) korraldab õpilaste ja koolitöötajate kaitse hädaolukorras;

21) korraldab kooli hädaolukorra lahendamise plaani väljatöötamise, kaasates vajaduse korral õppenõukogu, hoolekogu ja eksperte ning kehtestab hädaolukorra lahendamise plaani;

22) määrab isiku, kelle ülesandeks on haridusliku erivajadusega õpilase õppe ja arengu toetamiseks vajaliku koostöö korraldamine tugispetsialistide, andekate õpilaste juhendajate ja õpetajate vahel;

23) määrab vastutavad isikud individuaalse arengu jälgimise kaardi koostamise ja täitmise eest;

24) kutsub kokku lapsevanemate koosoleku.

§ 28. Kooli õppenõukogu
(1) Koolil on õppenõukogu, mille ülesanne on kooli õppe- ja kasvatustegevuse eesmärkide kindlaksmääramine, kooli toimimise ning edukuse analüüsimine, hindamine ja juhtimiseks vajalike otsuste tegemine.
(2) Õppenõukogu tegutseb õigusaktidega kehtestatud korras ja oma põhimääruse alusel, mille kinnitab kooli direktor käskkirjaga.
§ 29. Kooli hoolekogu
(1) Koolil on kooli pidaja poolt moodustatud hoolekogu.
(2) Kooli hoolekogu ülesanne on pedagoogide, Narva Linnavolikogu, vanemate, vilistlaste ja kooli toetavate organisatsioonide ühistegevus kooli õppe- ja kasvatustegevuse jälgimisel ja selleks tegevuseks paremate tingimuste loomisele kaasaaitamisel.

(3) Kooli hoolekogu võib teha kooli pidajale ettepanekuid kooliga seotud küsimuste paremaks lahendamiseks.
(4) Kooli hoolekogu tegutseb õigusaktidega kehtestatud korras.

(5) Direktor on hoolekogu ees aruandekohustuslik.


8. PEATÜKK

MAJANDAMISE JA ASJAAJAMISE ALUSED NING JÄRELEVALVE
§ 30. Vara 
Kooli kasutuses oleva vara moodustavad Narva linna poolt koolile sihtotstarbeliseks valdamiseks, kasutamiseks ja käsutamiseks antud maa, hooned, rajatised, seadmed, inventar ja muu vara. Kooli kasutuses olev vara on Narva linna omand.


§ 31. Rahalised vahendid
Kooli eelarve tulud moodustavad eraldised riigieelarvest ja Narva linna eelarvest, laekumised sihtasutustelt, eraldised ja annetused äriühingutelt, organisatsioonidelt ning füüsilistelt isikutelt.
§ 32. Asjaajamine ja aruandlus
(1) Asjaajamine toimub Vabariigi Valitsuse 26.02.2001 määruse nr 80 „Asjaajamiskorra ühtsed alused“.

(2) Õppe- ja kasvatustegevuse alaste kohustuslike dokumentide täitmine ja pidamine toimub õigusaktidega kehtestatud korras.

(3) Kool esitab oma tegevuse kohta statistilise ja eelarve täitmise aruande õigusaktidega kehtestatud tähtaegadel ja korras.

9. PEATÜKK

RAKENDUSSÄTTED

§ 33. Määruse kehtetuks tunnistamine
(1) Narva Linnavalitsuse 01.12.2004 määrus nr 1208 „Narva Eesti Gümnaasiumi põhimäärus“ tunnistatakse kehtetuks.
(2) Määrus jõustub 01. jaanuaril 2011. a.

Tarmo Tammiste
linnapea                                                                          Ants Liimets
                                                                                        linnasekretär

Narva Linnavalitsus

Õ I E N D

Määrus kehtestatakse põhikooli- ja gümnaasiumiseaduse § 66 lõike 2 ja Narva Linnavolikogu 29.06.2000 määrusega nr 36/16 kinnitatud Narva linna põhimääruse punkti 10.2.2 alapunkti 2 alusel.
Kehtestatakse Narva linna munitsipaalkoolide uued põhimäärused.
Uute põhimääruste kehtestamine on tingitud asjaolust, et alates 01.09.2010. a jõustus uus põhikooli- ja gümnaasiumiseadus, millega on esitatud uued nõuded koolide põhimääruste suhtes. 

Vastavalt põhikooli- ja gümnaasiumiseaduse § 66 lõikele 1 sätestatakse kooli põhimääruses:

1) kooli nimetus;
2) kooli asukoht ja tegutsemiskohad;
3) kooli tegutsemise vorm;
4) kooli hoolekogu ja direktori ülesanded;
5) õppe ja kasvatuse korraldus koolis, sealhulgas koolis omandatava hariduse liik ja tase, õppekeel või õppekeeled, koolis toimuv statsionaarne või mittestatsionaarne õpe või mõlemad ning vajaduse korral koolis tegutsevad hariduslike erivajadustega õpilaste klassid ja rühmad;
6) koolis toimuva õppekavavälise tegevuse korraldamise alused;
7) õpilaste ja vanemate õigused ja kohustused, sealhulgas esimese õpilasesinduse valimise kord, ning õpilaskonna poolt õpilasesinduse põhimääruse heakskiitmise kord;
8) koolitöötajate õigused ja kohustused;
9) majandamise ja asjaajamise alused.

Koolide poolt ettevalmistatud põhimääruste eelnõud on üles ehitatud vastavalt PGS § 66 lõikele 1, vastavad vorminõuetele ja seega on seadusandlusega kooskõlas.
Põhikooli- ja gümnaasiumiseaduse kehtivad enne uue PGS-i jõustumist kehtinud koolide põhimäärused kuni nende kooskõlla viimiseni PGS-i §-ga 66, kuid mitte kauem kui 2010. aasta 31. detsembrini.
Lugupidamisega

Viktoria Lutus
juhataja
Vladislav Iljin  359 9127

vladislav.iljin@narva.ee 

